《题开先寺》
宋代·喻良能

少年魂梦到庐山，今日亲游鬓已斑。
聊复挥毫吟紫翠，未妨拄颊对孱颜。
遥看飞瀑三千丈，近去青天咫尺间。
不为白云频属念，应游此地不知还。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。